SL Uradni list Evropske unije L 23/12

ODLOČBA NADZORNEGA ORGANA EFTE

št. 176/11/COL

z dne 1. junija 2011

o končanju formalnega postopka preiskave v zvezi s financiranjem fitnes centra v rekreacijskem centru Kippermoen (Norveška)

NADZORNI ORGAN EFTE (v nadaljnjem besedilu: Nadzorni organ) JE –

OB UPOŠTEVANJU Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti členov 61 in 62 Sporazuma,

OB UPOŠTEVANJU Sporazuma med državami Efte o ustanovitvi nadzornega organa in sodišča (v nadaljnjem besedilu: Sporazum o nadzornem organu in sodišču) in zlasti člena 24 Sporazuma,

OB UPOŠTEVANJU Protokola 3 k Sporazumu o nadzornem organu in sodišču (v nadaljnjem besedilu: Protokol 3) in zlasti člena 1(2) dela I ter člena 4(4), člena 6 in člena 7(3) dela II Protokola,

PO pozivu zainteresiranim stranem, naj predložijo svoje pripombe v skladu z navedenimi členi (1) in ob upoštevanju njihovih pripomb,

ob upoštevanju naslednjega:

I. DEJSTVA

1. Postopek

Z dopisom z dne 27. januarja 2009 (ev. št. 506341) so norveški organi v skladu s členom 1(3) dela I Protokola 3 Nadzorni organ obvestili o financiranju fitnes centra v rekreacijskem centru Kippermoen (v nadaljnjem besedilu: center KLC).

Po izmenjavi korespondence je Nadzorni organ z dopisom z dne 16. decembra 2009 (ev. št. 538177) obvestil norveške organe o svoji odločitvi, da začne postopek iz člena 1(2) dela I Protokola 3 v zvezi s financiranjem fitnes centra v centru KLC.

Norveški organi so z dopisom z dne 23. februarja 2010 (ev. št. 547864) predložili pripombe na odločitev o začetku postopka.

Odločba Nadzornega organa št. 537/09/COL o začetku formalnega postopka preiskave je bila objavljena v Uradnem listu Evropske unije in v Dopolnilu EGP k Uradnemu listu Evropske unije (2). Nadzorni organ je pozval zainteresirane strani, naj v zvezi z navedeno odločbo predložijo svoje pripombe.

Nadzorni organ je prejel pripombe norveške zveze za fitnes (Treningsforbundet, v nadaljnjem besedilu: NZF) (3) in evropske zveze za zdravje in fitnes (v nadaljnjem besedilu: EZZF). Nadzorni organ se je 2. novembra 2010 srečal s predstavniki NZF. Nadzorni organ je z dopisoma z dne 20. septembra 2010 (ev. št. 567099) in 9. novembra 2010 (ev. št. 576711) posredoval pripombe in informacije s sestanka norveškim organom, ki so predložili svoje pripombe z dopisom z dne 10. januarja 2011 (ev. št. 582713).

Norveški organi so nadaljnje pripombe predložili z dopisoma z dne 14. marca 2010 (ev. št. 590193) in 22. marca 2010 (ev. št. 591454) ter z elektronskim sporočilom z dne 28. marca 2011 (ev. št. 590193).

2. Rekreacijski center Kippermoen (v nadaljnjem besedilu: center KLC) in pripadajoči fitnes center

Kakor je bilo navedeno v Odločbi št. 537/09/COL, je bil center KLC ustanovljen v 1970-ih letih. Nahaja se v občini Vefsn, v okrožju Nordland. Center je v lasti občine in nima statusa ločene pravne osebe.

V centru KLC so bili najprej notranji bazen s solarijem in športno dvorano ter skromno opremljen fitnes center. V letih 1997–1999 in ponovno v letih 2006–2007 sta bila center KLC in pripadajoči fitnes center razširjena.

2.1 Financiranje centra KLC in pripadajočega fitnes centra

Center KLC so od ustanovitve v 1970-ih letih delno financirali njegovi uporabniki, delno pa se je financiral iz občinske blagajne. Uporabniki prispevajo k financiranju s plačevanjem vstopnine v prostore centra. Občina v celoti nadzira cene, vrste ponujenih vstopnic in razdelitev prihodka. Čeprav so se cene vstopnic med leti vedno prilagajale, prispevki uporabnikov ne pokrivajo v celoti stroškov poslovanja centra KLC. Razlika se krije iz občinskega proračuna v skladu s proračunskimi odločitvami občinskega sveta.

2.2 Nove informacije, ki so jih predložili norveški organi

2.2.1 Zaračunavanje vstopnine uporabnikom fitnes centra

Nadzorni organ je v Odločbi št. 537/09/COL ugotovil, da se je center KLC od ustanovitve v 1970-ih letih financiral z vstopninami, ki so se zaračunavale njegovim uporabnikom, in iz občinskega proračuna (4). V okviru formalnega postopka preiskave so norveški organi pojasnili, da se je uporabnikom zaračunavala le vstopnina za nekatere prostore centra KLC (med drugim za bazen); vstop v fitnes center je bil do leta 1996 brezplačen, nato pa je občina začela uporabnikom zaračunavati vstopnino (5).

2.2.2 Razširitve 1997–1999

Nadzorni organ je v Odločbi št. 537/09/COL ugotovil, da je bil celotni center KLC razširjen leta 1997 in da se je ta razširitev med drugim financirala s posojilom v višini 10 milijonov NOK. Nadzorni organ ni prejel podrobnih informacij o posojilu, niti o tem, v kolikšnem obsegu, če sploh, je imel od posojila korist fitnes center v centru KLC (6). Med formalnim postopkom preiskave so norveški organi pojasnili, da je posojilo znašalo 5,8 milijona NOK in ne 10 milijonov NOK, kakor je bilo navedeno v odločitvi o začetku postopka (7). Poleg tega so norveški organi pojasnili, da občina ni pridobila posojila, da bi financirala razširitev fitnes centra, temveč med drugim za izgradnjo nove nogometne arene z imenom Mosjøhallen s skupnimi stroški v višini 14 milijonov NOK (8).

V letih 1997–1999 je bil fitnes center razširjen in center KLC je nabavil novo opremo (opremo za dvigovanje uteži, stacionarna kolesa in različne druge fitnes naprave) v skupni vrednosti približno 870 000 NOK (okoli 109 000 EUR) (9).

2.2.3 Razširitve 2006–2007

Norveški organi so nadalje predložili nove informacije o razširitvi centra KLC v letih 2006–2007.

Leta 2005 se je občina odločila, da bo razširila fitnes center, in sicer z izgradnjo novega dodatka, ki bi povezoval obstoječe zgradbe centra KLC. Namen tega je bil uporabniku prijaznejši dostop do centra. Občina se je poleg tega odločila, da bo ob tem nadgradila obstoječe prostore (10). Povezava in nadgraditev obstoječih zgradb sta bili izvedeni, da bi bil standard prostorov centra KLC enakovreden standardom primerljivih centrov (11).

V letih 2006–2007 sta bila center KLC in fitnes center nadgrajena in razširjena v nov dodatek (Mellombygningen). Skupni stroški razširitve so znašali približno 14,2 milijona NOK. Pripravljen je bil načrt razdelitve stroškov, da bi se zagotovilo, da bi fitnes center financiral sorazmeren delež (približno 80 %) (12) stroškov razširitve. Preostali delež (približno 20 %) naj bi se kril iz drugih sredstev, saj ti stroški niso bili povezani s fitnes centrom, ampak z drugimi prostori centra KLC. V odločitvi o začetku formalnega postopka preiskave je Nadzorni organ ugotovil, da fitnes center ni pokril celotnega dodeljenega deleža stroškov posojila za leto 2008 v skladu z načrtom razdelitve stroškov. Norveški organi so naknadno pojasnili, da je fitnes center dejansko pokril celotne stroške posojila v letu 2008, in sicer z dodelitvijo letnega dobička občini (13).

2.2.4 Nobenih sredstev iz okrožne občine Nordland

Na podlagi razpoložljivih informacij v času sprejetja odločitve o začetku formalnega postopka preiskave Nadzorni organ ni mogel izključiti, da je fitnes center v centru KLC prejel sredstva okrožne občine Nordland (14). Norveški organi so bili zato pozvani, da predložijo informacije o tej zadevi. Norveški organi so pojasnili, da se fitnes center v centru KLC ni financiral iz sredstev okrožne občine Nordland (15).

3. Razlogi za začetek postopka

Nadzorni organ je začel formalni postopek in pozval zainteresirane strani k predložitvi pripomb skladno z navedenimi določbami ter ob upoštevanju njihovih pripomb, saj je dvomil o tem, ali je financiranje fitnes centra v centru KLC pomenilo državno pomoč v smislu člena 61 Sporazuma EGP ali ne. Poleg tega je Nadzorni organ dvomil, da bi bilo lahko financiranje fitnes centra, če bi se štelo za državno pomoč, združljivo s Sporazumom EGP bodisi na podlagi člena 59(2) kot pomoč za storitve splošnega gospodarskega pomena bodisi na podlagi člena 61(3)(c) kot pomoč za pospeševanje kulturnih ali regionalnih dejavnosti.

Norveški organi so priglasili financiranje fitnes centra januarja 2009 in niso predložili nobenih informacij, ki bi utemeljile začasen sklep, da je financiranje fitnes centra, če bi se štelo za državno pomoč, pomenilo sistem obstoječe pomoči v smislu člena 1(1) dela I Protokola 3. Zato je Nadzorni organ na podlagi izraženih dvomov začel formalni postopek preiskave iz člena 1(3) in (2).

4. Pripombe tretjih oseb

Nadzorni organ je prejel pripombe dveh tretjih oseb, in sicer EZZF in NZF.

4.1 Pripombe evropske zveze za zdravje in fitnes (v nadaljnjem besedilu: EZZF)

EZZF je neodvisna nepridobitna organizacija, ki predstavlja interese evropskih panog zdravja in fitnesa.Poudarja, da bi se morali fitnes centri obravnavati enakovredno, ne glede na to, ali so v zasebni ali javni lasti, ter da fitnes centri v javni lasti ne bi smeli biti v boljšem položaju, saj je to v nasprotju s členom 59 Sporazuma EGP.

4.2 Pripombe norveške zveze za fitnes (v nadaljnjem besedilu: NZF)

NZF je norveška organizacija za komercialne fitnes centre. NZF poudarja, da državna sredstva, ki se selektivno dodeljujejo fitnes centrom na norveškem trgu, na splošno pomenijo državno pomoč v smislu člena 61(1) Sporazuma EGP, saj tovrstno financiranje izkrivlja konkurenco in vpliva na trgovino v EGP. NZF je v podporo svoji trditvi Nadzornemu organu predložila splošne informacije o norveškem trgu za fitnes centre (16).

NZF nadalje trdi, da državna pomoč fitnes centrom v javni lasti ne more šteti za združljivo z delovanjem Sporazuma EGP, in sicer na podlagi člena 59(2) kot kompenzacija za javno storitev ali člena 61(3)(c) kot pomoč za kulturne ali regionalne dejavnosti, če se enaka pomoč ne ponudi tudi zasebnim fitnes centrom na enakovredni ravni.

5. Pripombe norveških organov

Norveški organi menijo, da financiranje fitnes centra v centru KLC ne pomeni državne pomoči v smislu člena 61(1) Sporazuma EGP in zato navajajo naslednje razloge: (i) fitnes center ni deležen selektivne prednosti, ki izhaja iz državnih sredstev, (ii) center ni podjetje in (iii) financiranje fitnes centra ne vpliva na trgovino med pogodbenicami Sporazuma EGP.

Poleg tega norveški organi navajajo, da vsa občinska sredstva, ki so bila dodeljena fitnes centru, izpolnjujejo pogoje uredbe de minimis (17) in zato ne pomenijo državne pomoči v smislu člena 61(1) Sporazuma EGP.

Če bi Nadzorni organ ugotovil, da financiranje vključuje državno pomoč, norveški organi menijo, da gre pri takšni pomoči za obstoječo pomoč, saj se je center KLC financiral iz občinskega proračuna in vstopnin za uporabnike že v času pred začetkom veljavnosti Sporazuma EGP in da se ta način financiranja od takrat ni spremenil.

Ne glede na navedeno norveški organi menijo, da je vsaka potencialna pomoč združljiva s Sporazumom EGP, in sicer bodisi na podlagi člena 59(2) kot pomoč za storitve splošnega gospodarskega pomena bodisi na podlagi člena 61(3)(c) kot pomoč za spodbujanje kulturnih dejavnosti. Norveški organi tudi trdijo, da financiranje razširitve fitnes centra v letih 2006–2007 pomeni neke vrste regionalno pomoč, ki je združljiva na podlagi člena 61(3)(c) in v povezavi s smernicami Nadzornega organa o nacionalni regionalni pomoči (2007–2013) (18).

II. OCENA

1. Financiranje, ki ga je zagotovila občina Vefsn

Norveški organi so Nadzornemu organu priglasili financiranje fitnes centra januarja 2009. V priglasitvi niso navedli argumentov, po katerih bi financiranje fitnes centra pomenilo obstoječo pomoč, čeprav je bila priglasitvi priložena kopija tožbenega zahtevka, vloženega pri norveških sodiščih, v katerem je pritožnik obsežno trdil, da financiranje fitnes centra pomeni novo pomoč (19).

V odločitvi o začetku formalnega postopka preiskave se je Nadzorni organ skliceval na dejstvo, da je bil način financiranja fitnes centra (pokritje skupne razlike centra KLC iz občinskega proračuna in dodelitev prihodkov od prodaje vstopnic) uveljavljen že pred začetkom veljave Sporazuma EGP in bi lahko na tej podlagi dozdevno pomenil obstoječo pomoč v smislu člena 1(b)(i) dela II Protokola 3 (20). Vendar pa v skladu s členom 1(c) istega protokola spremembe obstoječe pomoči pomenijo novo pomoč.

Nadzorni organ je v svoji odločitvi navedel, da ni prejel dovolj specifičnih informacij o obeh razširitvah fitnes centra in spremembah sistema dodeljevanja prihodka od vstopnic, ter ugotovil, da bi lahko ti dejavniki spremenili obstoječi sistem pomoči v novo pomoč v smislu člena 1(c) navedenega protokola (21).

V skladu z načeli sodne prakse Sodišča (22) je Nadzorni organ ukrepe obravnaval v okviru pravil, ki veljajo za novo pomoč.

Vsaka ocena v okviru odločitve o začetku formalnega postopka preiskave glede tega, ali potencialni ukrep pomoči pomeni novo ali obstoječo pomoč, je nujno zgolj predhodna ocena. Tudi če se je Nadzorni organ na podlagi informacij, ki jih je imel takrat, odločil začeti formalni postopek preiskave na podlagi člena 1(2) dela I Protokola 3, lahko v odločitvi o končanju tega postopka še vedno ugotovi, da ukrep, če gre za pomoč, dejansko pomeni obstoječo pomoč (23). Kadar gre za obstoječo pomoč, mora Nadzorni organ uporabiti postopek za obstoječo pomoč (24). Skladno s tem bi moral Nadzorni organ končati formalni postopek preiskave in začeti drugačen postopek za obstoječo pomoč, določen v členih 17 do 19 dela II Protokola 3 (25). Nadzorni organ bi nato izključno po slednjem postopku ocenil, ali ukrep pomeni pomoč, in če je tako, ali je pomoč združljiva z delovanjem Sporazuma EGP.

Kakor je pojasnjeno v poglavju I.2 te odločbe, so norveški organi predložili dodatne stvarne informacije o financiranju in razširitvah fitnes centra v centru KLC.

Ker financiranje fitnes centra ni bila ločena operacija, tega financiranja ni mogoče oceniti neodvisno od financiranja centra KLC. Center KLC so od ustanovitve v 1970-ih letih delno financirali njegovi uporabniki s plačevanjem vstopnin, delno pa se je financiral iz občinske blagajne. Čeprav občina vstopnin za dostop do fitnes centra ni uvedla vse do leta 1996, pa je takšne vstopnine od uporabnikov zahtevala že od 1970-ih let za dostop do delov centra KLC, zlasti do bazena. Na tej podlagi Nadzorni organ ugotavlja, da se sistem financiranja centra KLC kot tak ni spremenil.

Razširitev fitnes centra v letih 1997–1999 je bila manj obsežna, kot je Nadzorni organ lahko sklepal iz prvotno predloženih informacij. Norveški organi so v formalni preiskavi pojasnili, da je občina najela posojilo v višini 5,8 milijona NOK (namesto 10 milijonov NOK), ki pa ga ni porabila za prenovo fitnes centra. Nasprotno, relativno skromna razširitev in prenova opreme fitnes centra v skupni vrednosti okoli 870 000 NOK, ki sta bili v tem času opravljeni, sta se financirali iz prihodkov od vstopnin, zaračunanih uporabnikom.

Čeprav je bila razširitev v letih 2006–2007 obsežnejša, pa je bila izvedena zgolj zato, da bi se zagotovila enakovrednost ponujenih storitev s storitvami primerljivih fitnes centov. Zato je vrsta dejavnosti, ki jih ponuja fitnes center, pred in po razširitvi ostala enaka ter je bila le prilagojena razvoju v panogi in zahtevam uporabnikov. Občina je prek fitnes centra v centru KLC nastopala na trgu fitnes centrov pred in po začetku veljavnosti Sporazuma EGP; občasno je fitnes studio razširila, da bi lahko uporabnikom zagotovila storitve, kakršne je mogoče pričakovati od fitnes centra. Sistem financiranja (vstopnine za uporabnike in dodelitve iz občinskega proračuna) ter zastavljeni namen (zagotavljanje prostorov fitnes centra prebivalstvu) se nista spremenila (26). Poleg tega te razširitve občini niso omogočile, da bi vstopila na nove trge. V tem pogledu se ta zadeva razlikuje od Odločbe Komisije o storitvi BBC Digital Curriculum (27). V navedeni zadevi so bile spremembe, uvedene v obstoječi sistem pomoči v korist britanski javni radioteleviziji, BBC. Komisija je v navedeni zadevi ugotovila, da so spremembe obstoječe sheme pomoči pomenile novo pomoč, saj so radiotelevizijski postaji omogočile, da je opravljala dejavnosti, ki niso bile „tesno povezane“ z obstoječo shemo, ter so postaji BBC omogočile, da je vstopila na razvite trge, na katerih so bili komercialni akterji le malo izpostavljeni postaji BBC kot konkurentu, ali pa sploh ne (28).

Na podlagi navedenega Nadzorni organ ugotavlja, da financiranje fitnes centra v rekreacijskem centru Kippermoen s sredstvi občine Vefsn, kolikor vključuje državno pomoč, pomeni sistem obstoječe pomoči. Ločen postopek za obravnavo obstoječe pomoči je določen v členu 1(1) dela I Protokola 3. Na podlagi teh določb Nadzorni organ v sodelovanju z državami Efte nenehno pregleduje vse sisteme pomoči, ki obstajajo v zadevnih državah. Slednjim predlaga ustrezne ukrepe, ki so potrebni za postopen razvoj ali delovanje Sporazuma EGP.

2. Financiranje, ki ga je zagotovila okrožna občina Nordland

Kakor je bilo ugotovljeno zgoraj, so Norveški organi pojasnili, da se fitnes center v centru KLC ni financiral iz sredstev okrožne občine Nordland. Skladno s tem niso bila prenesena nobena državna sredstva iz okrožne občine Nordland, kar je prvo od štirih kumulativnih meril, ki morajo biti izpolnjena, da ukrep pomeni državno pomoč v smislu člena 61(1) Sporazuma EGP. Na podlagi informacij, ki so jih norveški organi predložili naknadno, Nadzorni organ ugotavlja, da fitnes center v centru KLC v tem okviru ni prejel nobene državne pomoči v smislu člena 61(1) Sporazuma EGP v obliki prednosti, ki izhaja iz državnih sredstev (okrožna občina Nordland).

3. Sklepna ugotovitev

Po novih informacijah, ki so jih predložili norveški organi, okrožna občina Nordland v obdobju, ki ga zajema trenutni formalni postopek preiskave, ni dodelila gospodarske prednosti fitnes centru v centru KLC. Na tej podlagi Nadzorni organ ugotavlja, da fitnes center v centru KLC v relevantnem obdobju ni prejel državne pomoči, ki izhaja iz okrožne občine Nordland.

Poleg tega je Nadzorni organ ugotovil, da, kolikor so sredstva, ki izhajajo iz občine Vefsn, prispevala k financiranju fitnes centra v centru KLC in ta sredstva pomenijo državno pomoč, je bila tovrstna pomoč dodeljena v okviru sistema obstoječe pomoči. Na podlagi zgornje ocene se je Nadzorni organ odločil, da konča formalni postopek preiskave in začne postopek za pregled obstoječe pomoči, ki je določen v členu 1(1) in (2) dela I Protokola 3 –

SPREJEL NASLEDNJI SKLEP:

Člen 1

Formalni postopek preiskave glede financiranja fitnes centra v rekreacijskem centru Kippermoen s sredstvi, ki izhajajo iz okrožne občine Nordland v ocenjevanem obdobju, je brezpredmeten in zato končan.

Člen 2

Formalni postopek preiskave glede financiranja fitnes centra v rekreacijskem centru Kippermoen s sredstvi, ki izhajajo iz občine Vefsn, je končan.

Člen 3

Ta odločba je naslovljena na Kraljevino Norveško.

Člen 4

Besedilo v angleškem jeziku je edino verodostojno.

V Bruslju, 1. junija 2011 Za Nadzorni organ Efte Per SANDERUD Predsednik Sabine MONAUNI-TÖMÖRDY Članica kolegija

(1) UL C 184, 8.7.2010, str. 5, in Dopolnilo EGP k UL št. 35, 8.7.2010, str. 1.

(2) Glej opombo 1.

(3) Prej norveška zveza za fitnes centre (Norsk Treningssenterforbund).

(4) Poglavje I.2.2 Odločbe.

(5) Glej elektronsko sporočilo norveških organov z dne 28. marca 2011 (ev. št. 592463).

(6) Poglavji I.2.2 in II.1.3 Odločbe št. 537/09/COL.

(7) Glej dopis norveških organov z dne 23. februarja 2010 (ev. št. 547864), str. 6.

(8) Prav tam, str. 2, 6 in 8.

(9) Prav tam, str. 7–9.

(10) Glej odločitvi št. 10/05 in 152/05 lokalnega sveta občine Vefsn, priloga 2 k ev. št. 547864.

(11) Glej dopis norveških organov z dne 23. februarja 2010 (ev. št. 547864), str. 10.

(12) Glej dopis norveških organov z dne 9. septembra 2009 (ev. št. 529846), str. 2–4.

(13) Glej dopis norveških organov z dne 23. februarja 2010 (ev. št. 547864), str. 12.

(14) Poglavje II.1.1 Odločbe št. 537/09/COL.

(15) Glej dopis norveških organov z dne 23. februarja 2010 (ev. št. 547864), str. 19–20.

(16) Glej dopis Nadzornega organa z dne 9. novembra 2010 (ev. št. 576711).

(17) Uredba Komisije (ES) št. 1998/2006 z dne 15. decembra 2006 o uporabi členov 87 in 88 Pogodbe pri pomoči de minimis (UL L 379, 28.12.2006, str. 5), vključena v Sporazum EGP v odstavku 1ea Priloge 15 k Sporazumu.

(18) Smernice so na voljo na spletni strani: http://www.eftasurv.int/?1=1&showLinkID=15125&1=1.

(19) Glej dopis norveških organov z dne 27. januarja 2009 (ev. št. 506341), str. 40.

(20) V skladu s členom 1(b)(i) dela II Protokola 3, obstoječa pomoč vključuje „… vso pomoč, ki je v zadevnih državah EGP obstajala pred začetkom veljavnosti Sporazuma EGP, to je sheme pomoči in individualno pomoč, ki so začeli veljati pred začetkom veljavnosti Sporazuma EGP in se uporabljajo tudi po začetku njegove veljavnosti.“

(21) Poglavje II.1.3 Odločbe št. 537/09/COL.

(22) Sodba Sodišča z dne 10. maja 2005 v zadevi C-400/99, Italija proti Komisiji, ZOdl., str. I-3657.

(23) Prav tam, točke 47 in 54–55.

(24) Sodba Sodišča prve stopnje z dne 27. novembra 2003 v zadevi T-190/00, Regione Siciliana proti Komisiji, Recueil, str. II-5015, točka 48.

(25) Sodba Sodišča z dne 30. junija 1992 v zadevi C-312/90, Španija proti Komisiji, Recueil, str. I-4117, točke 14–17, in sodba Sodišča z dne 30. junija 1992 v zadevi C-47/91, Italija proti Komisiji, Recueil, str. I-4145, točke 22–25.

(26) Glej Mnenje AG Trabucchi v zadevi 51/74 Hulst [1975], Recueil, str. 79.

(27) Zadeva N 37/2003 (Združeno kraljestvo), ki je na voljo na spletni strani: http://ec.europa.eu/eu_law/state_aids/comp-2003/n037-03.pdf.

(28) Prav tam, točka 36.